Document ID: 32009R0482

UREDBA KOMISIJE (ES) št. 482/2009
z dne 8. junija 2009
o spremembi Uredbe (ES) št. 1974/2006 o podrobnih pravilih glede uporabe Uredbe Sveta (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP) in Uredbe (ES) št. 883/2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (1) in zlasti člena 91 Uredbe,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (2) in zlasti člena 42 Uredbe,
ob upoštevanju naslednjega:
(1)
Uredbo (ES) št. 1698/2005, ki določa zakonski okvir podpore za razvoj podeželja iz EKSRP za celotno Skupnost, spreminja Uredba Sveta (ES) št. 473/2009 z dne 25. maja 2009 o spremembi Uredbe (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP) in Uredbe (ES) št. 1290/2005 o financiranju skupne kmetijske politike (3), da se upošteva Evropski načrt za oživitev gospodarstva, ki ga je Evropski svet odobril na zasedanju 11. in 12. decembra 2008.
(2)
Zato je treba Uredbo Komisije (ES) št. 1974/2006 (4) dopolniti z dodatnimi podrobnimi pravili za izvajanje.
(3)
Člen 70(4b) Uredbe (ES) št. 1698/2005 omogoča državam članicam uporabo višjih stopenj sofinanciranja iz EKSRP v letu 2009 ob upoštevanju splošne stopnje prispevka EKSRP, kot je določeno v členu 70(3) navedene uredbe, pri čemer se ta splošna stopnja spoštuje v celotnem programskem obdobju. Določiti je treba postopek, v skladu s katerim lahko države članice uporabijo navedeno možnost, in mehanizem, prek katerega se bo zagotovilo spoštovanje splošne stopnje prispevka EKSRP v celotnem programskem obdobju.
(4)
Za spodbujanje izvajanja strategij lokalnega razvoja in zlasti delovanja lokalnih akcijskih skupin, kot je določeno v členu 62 Uredbe (ES) št. 1698/2005, je treba zagotoviti možnost predplačila v zvezi z njihovimi tekočimi stroški.
(5)
Zaradi splošne koristi za okolje, ki izhaja iz prenosa kmetijskega gospodarstva ali njegovega dela na organizacijo, katere cilj je okoljsko upravljanje, je treba državam članicam omogočiti, da od upravičenca ne zahtevajo povračila, če organizacija ne prevzame obveznosti, ki je pogoj za odobritev pomoči.
(6)
Spodbujati je treba izvajanje dejavnosti v zvezi z naložbami, povezanimi z vzdrževanjem, obnavljanjem in izboljšanjem naravne dediščine ter z razvojem območij z visoko naravno vrednostjo, iz točke (a) člena 57 Uredbe (ES) št. 1698/2005. Zato je treba državam članicam omogočiti, da za takšne dejavnosti določijo raven podpore na podlagi običajnih stroškov in običajnih predvidevanj izpada dohodka, kot je v skladu s členom 53 Uredbe (ES) št. 1974/2006 že določeno za podobne dejavnosti.
(7)
Da bi države članice lahko uživale ugodnosti iz člena 70(4b) Uredbe (ES) št. 1698/2005, je treba sprejeti pravila za izračun prispevka Skupnosti v okviru računov EKSRP, kot je določeno v Uredbi Komisije (ES) št. 883/2006 (5).
(8)
Uredbi (ES) št. 1974/2006 in (ES) št. 883/2006 je zato treba ustrezno spremeniti.
(9)
Ta uredba se mora začeti uporabljati 1. januarja 2009, da bo v skladu z datumom začetka uporabe Uredbe (ES) št. 473/2009, ki jo določbe te uredbe dopolnjujejo. Takšna retroaktivna uporaba ne sme kršiti načela pravne varnosti zadevnih upravičencev.
(10)
Ukrepi, predvideni s to uredbo, so v skladu z mnenjem Odbora za razvoj podeželja in Odbora za kmetijska sklada -
SPREJELA NASLEDNJO UREDBO:
Člen 1
Uredba (ES) št. 1974/2006 se spremeni:
1.
člen 6(1) se spremeni:
(a)
za točko (b) se vstavi naslednja točka:
„(ba)
spremembe finančnega načrta v zvezi z izvajanjem člena 70(4b) Uredbe (ES) št. 1698/2005;“;
(b)
točka (c) se nadomesti z naslednjim:
„(c)
druge spremembe, ki niso zajete v točkah (a), (b) in (ba) tega odstavka.“;
2.
za členom 8 se vstavi naslednji člen:
„Člen 8a
1. Države članice, ki nameravajo uvesti spremembe v zvezi z izvajanjem člena 70(4b) Uredbe (ES) št. 1698/2005, sporočijo Komisiji spremenjen finančni načrt, ki vsebuje višje stopnje prispevka EKSRP za leto 2009.
Postopek iz člena 9 te uredbe velja za spremembe, ki so bile sporočene v skladu s prvim pododstavkom.
2. Komisija po prejemu zadnje izjave o izdatkih za leto 2009, ki jih je treba v skladu s členom 16(2) Uredbe Komisije (ES) št. 883/2006 (6) predložiti najpozneje do 31. januarja 2010, izračuna najvišje stopnje prispevka EKSRP, ki se lahko uporabljajo za preostali del programskega obdobja, da se upoštevajo splošne najvišje stopnje prispevka EKSRP, kot je določeno v odstavkih 3 in 4 člena 70 Uredbe (ES) št. 1698/2005. Podrobnosti in rezultat izračuna je treba državam članicam sporočiti do 15. februarja 2010.
3. Države članice do 15. marca 2010 obvestijo Komisijo o novem finančnem načrtu, ki vsebuje nove stopnje prispevka EKSRP za preostalo programsko obdobje v skladu z najvišjimi stopnjami, ki jih Komisija izračuna na podlagi odstavka 2.
Če država članica do tega datuma ne sporoči novega finančnega načrta ali če sporočen finančni načrt ni v skladu z izračunom najvišjih stopenj Komisije, se te samodejno začnejo uporabljati za program razvoja podeželja zadevne države članice od izjave, ki ustreza izdatkom plačilne agencije v prvem četrtletju leta 2010, do spremenjenega finančnega načrta, združljivega s stopnjami sofinanciranja, ki jih je izračunala Komisija.
3.
člen 38 se nadomesti z naslednjim:
„Člen 38
1. Stroški vodenja lokalnih akcijskih skupin iz točke (c) člena 63 Uredbe (ES) št. 1698/2005 so upravičeni do podpore Skupnosti, in sicer do višine 20 % skupnih javnih izdatkov strategije lokalnega razvoja.
2. Lokalne akcijske skupine lahko zahtevajo izplačilo predplačila od pristojnih plačilnih agencij, če je ta možnost vključena v program razvoja podeželja. Znesek predplačila ne presega 20 % javne pomoči, ki se nanaša na tekoče stroške, pogoj za izplačilo pa je odprtje bančne garancije ali enakovrednega jamstva v višini 110 % zneska predplačila. Garancija se sprosti najpozneje ob koncu izvajanja strategije lokalnega razvoja.
Člen 26(5) Uredbe Komisije (ES) št. 1975/2006 (7) ne velja za izplačilo iz prvega pododstavka.
4.
členu 44(2) se doda naslednja točka:
„(c)
kadar se upravičenčevo kmetijsko gospodarstvo ali njegov del prenese na organizacijo, katere glavni cilj je okoljsko upravljanje zaradi ohranjanja okolja, ter če je namen prenosa, da se uporaba zemljišča trajno spremeni v ohranjanje narave, in je to povezano z nedvomno koristjo za okolje.“;
5.
v členu 53 se odstavek 1 nadomesti z naslednjim:
„1. Kjer je to primerno, lahko države članice določijo raven podpore, predvidene v členih 31, 37 do 41 in 43 do 49 Uredbe (ES) št. 1698/2005, na podlagi običajnih stroškov in običajnih predvidevanj izpada dohodka.
Brez poseganja v veljavne materialne in postopkovne predpise državne pomoči se prvi pododstavek uporablja tudi za naložbe, povezane z vzdrževanjem, obnavljanjem in izboljšanjem naravne dediščine ter z razvojem območij z visoko naravno vrednostjo, iz točke (a) člena 57 Uredbe (ES) št. 1698/2005.“;
6.
prilogi II in VII se spremenita v skladu s Prilogo k tej uredbi.
Člen 2
Členu 17(1) Uredbe (ES) št. 883/2006 se doda naslednji drugi pododstavek:
„Z odstopanjem od prvega pododstavka se za izdatke, ki jih države članice plačajo med 1. aprilom in 31. decembrom 2009, prispevek Skupnosti izračuna na podlagi finančnega načrta, veljavnega zadnji dan referenčnega obdobja“.
Člen 3
Ta uredba začne veljati na dan objave v Uradnem listu Evropske unije.
Uporablja se od 1. januarja 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. junija 2009

Labels: 4
15
19
6